ועדת הכספים, כנסת 20, פרוטוקול מספר 274, 2016-02-15 11:40

משה גפני: שלום לכולם.

משה גפני: אני מתכבד לפתוח את ישיבת ועדת הכספים.

משה גפני: הנושא שעל סדר היום שינויים בתקציב לשנת 2016.

משה גפני: אני רוצה להגיד משהו לחברי הוועדה לגבי השינויים בתקציב.

משה גפני: יש העברה אחת כאן, ועל זה אני מבקש להצביע.

משה גפני: אני רוצה להגיד משהו לפני שאנחנו נכנסים לעניין שמשרד האוצר יציג את זה.

משה גפני: בפעם הראשונה אנחנו צריכים לפעול לפי הנוהל החדש.

משה גפני: כולם ראו את ההעברה.

משה גפני: היא הייתה אצל חברי הכנסת.

משה גפני: אני ביקשתי ממשרד האוצר, והחזרתי אליהם את ההעברה.

משה גפני: זאת העברה שמיותר להגיד לכם אפילו שהיא מאוד חשובה לי.

משה גפני: אני ביקשתי להחזיר את זה לאוצר מכיוון שזה לא היה לפי הנוהל החדש.

משה גפני: הגיעה העברה אחרת.

משה גפני: אני גם דרשתי שההעברה תהיה העברה אחת ולא העברה שמפצלים אותה כדי שלא יראו אחד את השני.

משה גפני: מדובר על החלטת ממשלה על סיוע לאברכים שנמצאים במצוקה ועל סיוע לסטודנטים שנמצאים במצוקה.

משה גפני: אלה שתי קרנות – קרן אחת לסטודנטים על פי קריטריונים של הסטודנטים ששם הסכום גבוה יותר, מאה עשרים ואחד מיליון שקל; וסכום אחד, על פי קריטריונים, של מאה מיליון שקל שניתן לאברכים.

משה גפני: אני ביקשתי לחבר את שתי ההעברות האלה לחבר יחד.

משה גפני: אני ביקשתי דברי הסבר מפורטים יותר.

זהבה גלאון: למה לחבר יחד, אדוני?

משה גפני: מכיוון שזאת החלטת הממשלה.

משה גפני: יש גם חוק שלי שמונח על שולחן הכנסת שמחבר את הסטודנטים ואת האברכים.

משה גפני: הטענה המרכזית היא למה סטודנטים לא ולמה אברכים כן.

משה גפני: אני דרשתי שתוקם קרן גם לסטודנטים.

משה גפני: בהעברה הזאת, לפי החלטת הממשלה, תהיה מאה עשרים ואחד מיליון שקל.

משה גפני: את זה כולם יכלו לראות.

משה גפני: זה לא יכול להיות שהם יפצלו את זה; זה לא יכול להיות שלא יסבירו בדיוק שמדובר על החלטה שלא הייתה כשהתקציב עדיין היה קיים.

משה גפני: כשאישרו את התקציב ההחלטה הזאת עדיין לא הייתה קיימת.

משה גפני: גם בחוק שמונח על שולחן הכנסת וקיבל אישור ועדת שרים לחקיקה – ועדיין לא נחקק – וגם בהחלטת הממשלה הדרישה שלנו הייתה שזה יהיה גם לאברכים וגם לסטודנטים.

משה גפני: יהיה כל הזמן פער של עשרים ואחד אחוזים לטובת הסטודנטים.

משה גפני: עכשיו אני מבקש שיביאו את ההעברה.

אראל מרגלית: למרות שהיחס באוכלוסייה הוא לא דומה.

משה גפני: כן, אבל זה לא אותו דבר.

אראל מרגלית: למה?

משה גפני: מכיוון שפה יש יותר אנשים שהם יותר במצוקה.

משה גפני: זה גם על-פי מה שהיה גם בעבר כשבדקו את זה.

מיקי רוזנטל: מי בדק?

מיקי רוזנטל: למה אין נתונים?

משה גפני: - - - כשאנחנו הבאנו את זה.

מיקי רוזנטל: אבל גפני, למה אין נתונים?

משה גפני: איזה נתונים?

מיקי רוזנטל: נזקקים – עלא כיפאק, גם אברכים וגם סטודנטים - -

משה גפני: בטח שיש נתונים.

משה גפני: יגידו.

מיקי רוזנטל: זה לא עומד בקריטריונים.

מיקי רוזנטל: מי עשה את המחקר?

מיקי רוזנטל: כמה סטודנטים יש?

מיקי רוזנטל: מה זה כל השאלות האלה?

מיקי רוזנטל: למה להפוך את זה מראש לבעייתי?

מיקי רוזנטל: תביאו את כל הנתונים.

משה גפני: מיקי, שנייה.

מיקי רוזנטל: אנחנו רוצים לתת לנזקקים, נקודה.

מיקי רוזנטל: אברכים וסטודנטים.

אראל מרגלית: אנחנו בעד לתת - - -

משה גפני: נמצא פה מישהו ממשרד החינוך?

משה גפני: אז גם אי אפשר.

זהבה גלאון: אפשר לשאול שאלות?

משה גפני: ודאי.

משה גפני: אבל קודם כול שיסבירו.

משה גפני: מי מסביר את ההעברה?

<נעה היימן: אני.

<נעה היימן: נעה היימן, אגף תקציבים, משרד האוצר.

<נעה היימן: כפי שהסביר יושב-ראש הוועדה הפנייה נועדה להעברת מאה עשרים ואחד מיליון שקל ליישום החלטת ממשלה 747 שעברה בנובמבר 2015 לאחר הגשת התקציב לכנסת.

<נעה היימן: החלטת הממשלה מדברת על תגבור של שתי קרנות: קרן הסיוע ללומדי תורה וקרן הסיוע לסטודנטים.

<נעה היימן: קרן הסיוע לסטודנטים כבר הייתה קיימת, אבל בפנייה הזאת אנחנו מעבירים להם תוספת של ארבעים ואחד מיליון שקל כך שסכום התמיכה הכולל יעמוד על מאה עשרים ואחד מיליון שקל.

<נעה היימן: בפנייה יש עוד שמונים מיליון שקל כתוספת לקרן האברכים.

<נעה היימן: זאת תוספת של עשרים מיליון שקל שכבר נמצאים בתקנה, כך שסכום התמיכה באברכים יעמוד על סך של מאה מיליון.

<נעה היימן: עוד קובעת החלטת הממשלה שהפער האחוזי בין התמיכה בסטודנטים לתמיכה באברכים יישמר ויישאר זהה.

<נעה היימן: כלומר אם במהלך השנים הבאות תינתן תוספת נוספת לאברכים אז אוטומטית תינתן תוספת נוספת לסטודנטים - -

משה גפני: או להפך.

<נעה היימן: או להפך.

אראל מרגלית: תגידי לנו כדי שנבין טוב יותר, מה יחס הסטודנטים לאברכים באוכלוסייה, מה התמיכה פה ופה, ועל איזה יחס אתם רוצים לשמור?

מיקי רוזנטל: ומה הקריטריונים לנזקקים?

מיקי רוזנטל: החלטת הממשלה נסמכת על איזה מחקר?

מיקי רוזנטל: מה הקריטריון לסטודנט נזקק, לאברך נזקק?

<נעה היימן: אני אסביר.

<נעה היימן: הקריטריון לתמיכה באברך מופיעים במפורש בהחלטת הממשלה.

זהבה גלאון: והיא?

מנואל טרכטנברג: אז למה אין את זה לפנינו?

<נעה היימן: זה מופיע בהחלטת הממשלה.

אורן אסף חזן: מה זה - - -

משה גפני: אתה רוצה להפסיק לבלבל אותה עכשיו?

אורן אסף חזן: אני אשם שאני מוציא אותה מריכוז?

אורן אסף חזן: אני לא מבין.

<נעה היימן: שלושה ילדים, אין בעלות על רכב והכנסה משותפת מעבודה שלו ושל בת זוגו לא עולה על 1,200 שקל.

<נעה היימן: כך מופיע בהחלטת הממשלה.

מיקי רוזנטל: זה לאברכים.

מיקי רוזנטל: ומה זה לסטודנטים?

<נעה היימן: זה לאברכים.

<נעה היימן: התנאים לסטודנטים משתנים.

<נעה היימן: בעוד התנאים של האברכים הם זהים וקבועים התנאים של הסטודנטים משתנים בהתאם לבקשות שהוגשו באותה שנה.

<נעה היימן: כלומר התמיכה היא יחסית.

<נעה היימן: נציג ות"ת נמצא פה ויכול להרחיב יותר מזה.

אורן אסף חזן: מה התנאים כרגע?

זהבה גלאון: בהחלטת הממשלה דיברתם על ארבעת אלפים סטודנטים נזקקים.

זהבה גלאון: האם זה המספר?

זהבה גלאון: מאיפה הגעתם למספר הזה?

זהבה גלאון: אני רוצה שתסבירו לנו.

אורן אסף חזן: זה מה שאני שואל.

אורן אסף חזן: לפי איזה תנאים?

אורן אסף חזן: מה התנאים כרגע?

זהבה גלאון: בהחלטת הממשלה דיברתם על מתן סיוע לארבעת אלפים סטודנטים נזקקים.

זהבה גלאון: אני שואלת האם מדובר במספר אמתי של סטודנטים שיענו על הקריטריונים שנקבעו או אתם מדברים על מספר פיקטיבי כדי להראות שאין אפליה בין הסטודנטים לבין האברכים.

זהבה גלאון: איך הגעתם למספר הזה?

זהבה גלאון: אני מבקשת לדעת.

אראל מרגלית: יש שלוש מאות אלף סטודנטים.

אורן אסף חזן: יותר.

זהבה גלאון: יש שלוש מאות סטודנטים ושבעים אלף - - -

משה גפני: נציג ות"ת, בבקשה.

<אורנן פודם: קרן הסיוע לסטודנטים זאת קרן שמחלקת את כל כספי הקרן לפי קריטריונים יחסיים.

אורן אסף חזן: אני אשמח לדעת מה הקריטריון.

משה גפני: אורן, שנייה.

אורן אסף חזן: אני מכין אותו.

<אורנן פודם: יש כמה קריטריונים.

<אורנן פודם: עבור כל קריטריון יש ניקוד – מספר ילדים, מספר אחים, תעסוקה - -

משה גפני: אין קשר בין הקריטריונים של הסטודנטים לקריטריונים של האברכים.

זהבה גלאון: זה מה שאנחנו טוענים.

מיקי רוזנטל: אז למה מביאים את זה יחד?

זהבה גלאון: למה כורכים את זה?

משה גפני: זה בדיוק הפוך כי אני טענתי בשעתו שנעשה קריטריון אחד, ואז מי שזכאי זכאי, ומי שלא זכאי לא זכאי.

משה גפני: ואז אמרו שאצל סטודנטים מספר הילדים הוא לא אותו דבר, וזה גם דבר שלא יעמוד מבחינה משפטית.

משה גפני: לכן הפרידו את העניין הזה.

משה גפני: זאת הייתה ההחלטה.

זהבה גלאון: הייתה החלטת בג"ץ להפריד.

עודד פורר: מה בתוך הקריטריונים גם - - - תעסוקה ויכולת ההשתכרות של הסטודנט?

עודד פורר: האם הסטודנט עובד או לא עובד? יש לזה השלכה?

<אורנן פודם: מבחינת הקריטריונים של הקרן כן.

<אורנן פודם: חשוב להגיד שהקרן קיימת - -

עודד פורר: סטודנט שעובד לא יקבל תמיכה.

<אורנן פודם: יש גם עידוד של סטודנט לעבוד תוך כדי התואר.

זהבה גלאון: הם דיברו על ארבעת אלפים סטודנטים נזקקים.

אורן אסף חזן: הרב גפני, אני מבין לאן הדיון הזה הולך, ואיך כבר מנסים לעשות - -

משה גפני: תן לו לענות.

אורן אסף חזן: ברשותך.

משה גפני: אורן, תשאל.

אורן אסף חזן: זה לא עניין של שאלה.

אורן אסף חזן: לפי השאלות של חברת הכנסת גלאון והכיוון, אני כבר מבין איך זה הולך לכיוון של ההפרדה בין האברכים שאוכלים את הכסף הציבורי - -

משה גפני: למה אתה אומר את זה ככה?

<קריאות: - - -

אורן אסף חזן: אני יכול רגע לדבר?

אורן אסף חזן: אז מראש אני הולך לסוף במקום לעשות כאן דיון שלם שייצור אחרי זה אי הבנה בציבור.

משה גפני: לא ייצור.

אורן אסף חזן: בפשטות – מה הקריטריון, ואיך החלוקה מתבצעת?

אורן אסף חזן: זה כל הסיפור.

משה גפני: שאלה טובה.

משה גפני: בבקשה.

<אורנן פודם: הקריטריונים של קרן הסיוע הם קריטריונים שקיימים כבר כמה שנים.

<אורנן פודם: הקרן היא לא חדשה.

<אורנן פודם: יש כאן רק תוספת של ארבעים ואחד מיליון שיממנו ארבעת אלפים סטודנטים נוספים.

<אורנן פודם: סך הכול עשרים אלף סטודנטים יקבלו.

<אורנן פודם: הרי מדורגים לפי ניקוד על כל קריטריון, ובסוף אנחנו חותכים את זה במגבלת התקציב – סך הכול עשרים אלף סטודנטים יקבלו מענקים בשלוש רמות שונות: שנים עשר אלף, ששת אלפים וארבעת אלפים.

<אורנן פודם: יש הנהלה שמחליטה על הקריטריונים כל שנה.

<אורנן פודם: בראש ההנהלה יושב מר שמואל סלבין.

<אורנן פודם: כרגע בעקבות התוספת הזאת אנחנו גם מנסים לחדד ולשפר את הקריטריונים של הסטודנטים כדי שיגיעו באמת למי שיותר נזקק - -

אורלי לוי אבקסיס: להגמיש אותם?

<אורנן פודם: - - אבל שוב אלה קריטריונים יחסיים.

<אורנן פודם: אנחנו מחלקים את כל העוגה התקציבית לעשרים אלף הסטודנטים הכי נזקקים.

<קריאה: - - -

<אורנן פודם: יש מספר רב של קריטריונים שבהם אנחנו מקבלים ניקוד: מספר אחים, תעסוקת הורים, קצבאות לביטוח לאומי, שירות בצבא, ימי מילואים, מגורים במעונות או בבית ההורים, מחזיק רכב או לא מחזיק רכב.

<אורנן פודם: לפי מספר רב של נתונים כל קריטריון נותן להם ניקוד.

<אורנן פודם: לוקחים בסוף את עשרים אלף הסטודנטים הראשונים.

מיקי רוזנטל: למה זה לא בבסיס התקציב?

משה גפני: כי זה לא היה - -

מיקי רוזנטל: רגע, לא האברכים.

מיקי רוזנטל: קרן קהלת – למה אין לה סעיף תקציבי?

<נעה היימן: החלטת הממשלה התקבלה בנובמבר לאחר שבסיס התקציב נבנה באוגוסט והוגש לכנסת בסוף אוגוסט או תחילת ספטמבר.

<נעה היימן: החלטת הממשלה עברה בנובמבר, ולכן נדרשת הבנייה התקציבית.

אראל מרגלית: אבל הבאתם תיקונים.

אראל מרגלית: זה היה בסוף דצמבר.

<נעה היימן: החלטת הממשלה התקבלה בעשרים ושניים בנובמבר.

<נעה היימן: זה היה גם לאחר שהכנסת אישרה את התקציב.

עודד פורר: אבל גם אחרי - -

מיקי רוזנטל: זאת התוספת.

מיקי רוזנטל: אין סעיף קהלת בתקציב.

מיקי רוזנטל: למה?

עודד פורר: - - - העברות תקציביות.

<נעה היימן: לשנת 2015.

<נעה היימן: אנחנו לא יכולים לעשות בשנת 2015 תיקונים בתקציב של 2016.

<נעה היימן: החלטת הממשלה התקבלה בינואר 2016.

מיקי רוזנטל: גברתי, את לא מדייקת.

מיקי רוזנטל: סליחה שאני אומר לך את זה.

משה גפני: החלטת הממשלה הייתה ב-22 - - -

מיקי רוזנטל: החלטת הממשלה הייתה ב-22 בינואר.

מיקי רוזנטל: קרן קהלת לא מתוקצבת לא בתוספת שאתם מדברים עליה, אלא התקציב המקורי שלה לא מופיע בתקציב בכלל.

אורן אסף חזן: אבל זה לא הדיון עכשיו.

מיקי רוזנטל: אתה תשתוק כשאני מדבר.

אורן אסף חזן: אדוני יושב-ראש ועדת האתיקה, די, נמאס.

אורן אסף חזן: מה זה ההתנהגות הזאת?

משה גפני: אורן, אני רוצה לסיים את הדיון הזה.

אורן אסף חזן: מה זה - - - יושב בן אדם שלא יודע להסתכל על עצמו במראה, ורק מחלק פה ציונים לכולם.

אורן אסף חזן: שהוא יישב בפינה שלו וישתוק.

אורן אסף חזן: חצוף.

משה גפני: אורן, יש לי בקשה אליך.

משה גפני: אני רוצה לסיים את הדיון הזה.

משה גפני: אני לא רוצה לפתוח דיון.

מיקי רוזנטל: אני יכול לקבל תשובה, למה זה לא תוקצב בכלל?

מיקי רוזנטל: לא התוספת שהוחלט עליה בממשלה בנובמבר, אלא הקרן לא תוקצבה בכלל.

<נעה היימן: בשנת 2014 פסק בג"ץ כי יש להפסיק לשלם את קצבאות הבטחת הכנסה לאברכים.

<נעה היימן: במהלך החודשים האחרונים ישב צוות ממשלתי שהיו שותפים לו משרד החינוך, משרד האוצר ומשרד המשפטים במטרה להביא החלטת ממשלה שתאפשר מתווה שמתחשב ולוקח בחשבון את הערות בג"ץ על המתווה הקודם.

<נעה היימן: לכן בהתאם להחלטת בג"ץ ב-2015 לא היה סיוע לאברכים נזקקים.

<נעה היימן: כאשר הבאנו את החלטת הממשלה היא אפשרה, כמובן לאחר שהיא עברה את האישור של משרד המשפטים, להתחיל לשלם את הסיוע החל בשנת 2016.

זהבה גלאון: על-ידי זה שכרכת את זה עם הסטודנטים.

זהבה גלאון: ומה עניין שמיטה להר סיני?

מיקי רוזנטל: רגע, שנייה.

משה גפני: מיקי, שנייה.

מיקי רוזנטל: אני מבקש חוות דעת משפטית.

מיקי רוזנטל: לדעתי, עכשיו בהיעדר סעיף תקציבי איננו יכול ואיננו רשאי לשלם את הכסף הזה.

מיקי רוזנטל: זאת תהיה עבירת משמעת.

משה גפני: למה?

מיקי רוזנטל: משום שאין סעיף תקציבי כזה.

משה גפני: כן, אבל זה ישן.

מיקי רוזנטל: יש תוספת לסעיף תקציבי שלא קיים.

משה גפני: נעה, תכף תשליכי על מה שמיקי אמר.

מיקי רוזנטל: אני חושב שזאת תהיה עבירת משמעת - - -

משה גפני: בסדר, הבנו.

משה גפני: זהבה, בבקשה.

זהבה גלאון: אדוני, אני רוצה להגיד כמה דברים, ואני חייבת להגיד שמאוד לא נוח לי.

זהבה גלאון: אתם מעמידים אותנו במצב בלתי אפשרי.

זהבה גלאון: אבל ממש.

זהבה גלאון: ההסבר ששמעתי עכשיו הוא פשוט ממש מקומם.

זהבה גלאון: בואו נקרא לילד בשמו.

זהבה גלאון: אתם ניסיתם עכשיו לתפור פתרון כדי להתמודד עם פסיקת בג"ץ.

זהבה גלאון: בזמנו בשנת 2000 חברי המנוח אורנן יקותיאלי הגיש עתירה לבג"ץ.

זהבה גלאון: הייתה החלטה אחת.

זהבה גלאון: צפצפו עליה.

זהבה גלאון: בשנת 2014 הייתה החלטה שנייה.

זהבה גלאון: בג"ץ אמר מפורשות וקבע שההחלטה להעביר אז שמונים מיליון שקלים דרך חוק התקציב באופן ישיר היא לא שוויונית.

זהבה גלאון: בג"ץ אמר את זה.

זהבה גלאון: למה זה מקומם?

זהבה גלאון: מה רציתם לעשות?

זהבה גלאון: אם כל דבר היה בא לחוד אפשר היה להתמודד עם זה בצורה מיטבית.

זהבה גלאון: מה אתם עושים?

זהבה גלאון: אתם כורכים מין בשאינו מינו.

משה גפני: למה?

זהבה גלאון: אני אגיד למה.

זהבה גלאון: אם רוצים לעזור לאברכים צריך למצוא את הדרך לעזור להם ולא באמצעות זה שמבקשים לכופף את החוק דרך ועדת הכספים ולהעביר עכשיו העברה - -

בצלאל סמוטריץ': למה לכופף את החוק?

בצלאל סמוטריץ': לא הבנתי.

משה גפני: רגע, בצלאל.

זהבה גלאון: אני אסביר למה.

זהבה גלאון: ברגע שאתה מעביר דרך ועדת הכספים בלי חקיקה מסודרת זה לכופף.

זהבה גלאון: עכשיו, מה עושים?

זהבה גלאון: כורכים את זה יחד עם הסטודנטים.

זהבה גלאון: עושים שפגט על ההחלטה הזאת.

זהבה גלאון: אמרתם ככה: יש ארבעת אלפים סטודנטים נזקקים – לא, בעצם הגענו להבנה שיש עשרים אלף, ונעשה שלושה מדרגים לגביהם.

זהבה גלאון: מה הקריטריונים לאישור מיהם סטודנטים נזקקים?

זהבה גלאון: יש שלוש מאות ועשרה אלף סטודנטים בישראל; יש כשבעים אלף אברכים.

זהבה גלאון: רוצים לסייע לאברכים?

זהבה גלאון: תבואו בצורה מסודרת, תניח את הצעת החוק שלך, תביא את ההצעה שלך.

זהבה גלאון: נתמוך בהצעה שלך - -

מיקי רוזנטל: אנחנו נתמוך בזה.

זהבה גלאון: - - למה לכרוך את זה עם הסטודנטים?

מיקי רוזנטל: גפני, אם יהיו קריטריונים ברורים אנחנו נתמוך בזה.

משה גפני: החוק נמצא על שולחן הכנסת.

מיקי רוזנטל: בסדר, אבל לא בדרך הנלוזה הזאת.

משה גפני: אבל בינתיים הפירוש הוא שלא ישלמו.

מיקי רוזנטל: זה לא בסדר.

זהבה גלאון: תביאו את הצעת החוק - -

משה גפני: זהבה, בסדר.

משה גפני: הנושא ברור.

יצחק וקנין: אם זה היה הפוך?

זהבה גלאון: מה זאת אומרת הפוך?

יצחק וקנין: אם היה מצב שרוצים לתת לסטודנטים גם היית אומרת?

זהבה גלאון: כן.

מיקי רוזנטל: מי שמדבר פה כל הזמן לטובת החרדים וההשתתפות שלהם במשרות מדינה - - -

משה גפני: מיקי, בבקשה.

זהבה גלאון: תן לי עוד שנייה.

משה גפני: הנושא ברור.

זהבה גלאון: לא, זה לא ברור.

משה גפני: בבקשה.

זהבה גלאון: אם המהלך לטובת הסטודנטים היה מהלך לא חוקי ולא שוויוני, בכל הכבוד לסטודנטים לא היינו נותנים לזה יד.

זהבה גלאון: זה לא נגד החרדים.

זהבה גלאון: זה נגד הניסיון שהוא ניסיון לא נכון לכרוך ביחד, לשים באותו סל גם את האברכים וגם את הסטודנטים.

זהבה גלאון: רוצים לסייע לאברכים – תביאו את הצעת החוק של חבר הכנסת גפני.

זהבה גלאון: אם היא הצעה סבירה והיא לא עוקפת בג"ץ אין שום סיבה לא לסייע.

זהבה גלאון: אבל לכרוך את זה יחד זה בלתי מתקבל על הדעת.

אחמד טיבי: אפשר לומר שהכריכה עוזרת - - - לאברכים?

זהבה גלאון: לא, ממש אי אפשר לומר.

זהבה גלאון: מאיפה באת עכשיו?

אחמד טיבי: - - -

זהבה גלאון: אז תמשיך את הסיור.

משה גפני: לא, אל תמשיך.

משה גפני: אני צריך אותך.

יצחק וקנין: - - - כשישבנו פה להיטיב עם הסטודנטים בחקיקות שדווקא יושב-ראש הוועדה - -

משה גפני: איציק, רגע.

זהבה גלאון: - - -

משה גפני: אני רוצה להודיע כמה דברים.

משה גפני: קודם כול אני רוצה להודיע שאני לא אוהב את נוהל ההעברות בצורה הזאת.

משה גפני: אני החזרתי את זה חזרה - -

מיקי רוזנטל: אבל הם החזירו את זה חזרה בלי לעמוד בכללים.

משה גפני: אני אפילו לא רוצה להגן על זה.

משה גפני: זה שונה.

משה גפני: זה לא מספיק מבחינתי.

משה גפני: אני אתווכח על העניין הזה.

משה גפני: יהיו העברות שאני אחזיר חזרה.

משה גפני: שהאוצר יידע, חבר ועדה צריך לדעת על מה הוא מצביע.

משה גפני: במקרה הזה יודעים בדיוק על מה מצביעים.

משה גפני: עוד הספיקו לפני שזה הגיע לכאן לתת תגובות לדה-מרקר בלי לקבל ממני תגובה.

משה גפני: וידעו בדיוק על מה מדובר.

משה גפני: קטגורית, חד משמעית, אם לא אנחנו לנו לא היה לסטודנטים, ולא דווקא בגלל הבג"ץ, אלא בגלל הנושא הציבורי.

משה גפני: בחוק שלי כשהוא הונח בכנסת הקודמת השמונה-עשרה הסטודנטים והאברכים היו יחד.

משה גפני: בהתחלה זה היה אצלי אותו קריטריון, אז אמרו לי, אתה עושה צחוק מכיוון שאורח החיים של סטודנט ושל משפחתו הם שונים מאלה של אברך, ולכן צריך להפריד אותם.

משה גפני: אני לא הסכמתי.

משה גפני: האוצר הביא שתי העברות: העברה לסטודנטים והעברה לאברכים.

משה גפני: אני לא מסכים לזה.

משה גפני: אמרתם – זה לא יכול להיות, זאת החלטת ממשלה אחת.

משה גפני: יש קריטריונים שונים לסטודנטים – מקובל עלי.

משה גפני: אבל ההעברה היא העברה אחת.

משה גפני: זה לא יימשך ככה.

משה גפני: יהיה חוק שיובא להצבעה.

זהבה גלאון: - - -

משה גפני: יובא חוק.

משה גפני: אני לא רוצה, ואני לא חושב שמישהו צריך להסכים לזה, שמינואר גם סטודנטים וגם אברכים שנמצאים במצוקה לפי כל הכללים לא יוכלו לקבל את זה כי החוק לא הסתיים עדיין.

משה גפני: אני מבקש לעבור להצבעה.

זהבה גלאון: כשאתם רוצים אתה יודע לחוקק חוק בתוך עשרים וארבע שעות.

זהבה גלאון: אני אתמוך בו.

משה גפני: אני לא יודע.

משה גפני: את יודעת מה, תבואי ותראי.

זהבה גלאון: אתה יודע.

אכרם חסון: אני רוצה לברך אותך על ההצעה, אבל אני רוצה להגיד לך כמה דברים ששמעתי מהחבר'ה שיצאו.

אכרם חסון: הקריטריונים בפועל הם לא אותם קריטריונים שמדברים עליהם.

אכרם חסון: מתוך עשרים אלף סטודנטים תשאל אותו כמה סטודנטים דרוזים מקבלים.

אכרם חסון: כל הדרוזים נמצאים במצב סוציו-אקונומי 3; כולם עונים על הקריטריונים האלה, כולם משרתים במילואים ובצבא.

אכרם חסון: תשאל מה שיעור הדרוזים - -

משה גפני: קיבלתי.

אכרם חסון: - - אני מבקש שתעשה אפליה מתקנת בקרב העדה הדרוזית.

משה גפני: אני מבקש גם ממשרד החינוך וגם מהסטודנטים שבתוך כמה שבועות יביאו לנו את הקריטריונים.

משה גפני: אם זה אכן נכון שאכן יש אפליה של הסטודנטים הדרוזים – ואני מקווה שזה לא נכון - אבל אתה יודע מה, אין לדיין אלא מה שעיניו רואות.

משה גפני: הבקשה היא שבתוך כמה שבועות תביאו לנו את הקריטריונים של שני החלקים.

מיקי רוזנטל: אני מבקש עוד לפני ההצבעה שהיועצת המשפטית תתייחס לשתי נקודות, ברשותך.

מיקי רוזנטל: נקודה ראשונה כבר העליתי וביקשתי קודם התייחסות מהיועצת המשפטית; האם סעיף תקציבי שאינו מופיע בתקציב – האם אפשר בכלל?

מיקי רוזנטל: האם זה חוקי?

משה גפני: השאלה ברורה.

מיקי רוזנטל: דבר שני, האם החומר שהובא בפני הוועדה עונה על הקריטריונים של הנוהל החדש שגובש פה והוסכם בוועדה?

משה גפני: תודה.

משה גפני: היועצת המשפטית, תשיבי, ומיד אחרי זה אנחנו מצביעים.

אראל מרגלית: אנחנו רוצים התייעצות.

מיקי רוזנטל: רגע, קודם נשמע את התשובה לפני ההתייעצות.

אראל מרגלית: מה התשובה?

אראל מרגלית: מיקי, אתה היועץ המשפטי?

מכלוף מיקי זוהר: שלוש דקות התייעצות.

משה גפני: חמש דקות.

משה גפני: אראל, תוותר על זה.

משה גפני: זה סתם.

משה גפני: אז הנשיאות תידחה.

בצלאל סמוטריץ': הם רוצים להמליץ לנו להגדיל את הסכום.

<קריאות: - - -

משה גפני: חמש דקות זה הזמן של התייעצות סיעתית.

משה גפני: בבקשה, תשיבי.

<שגית אפיק: לגבי השאלה השנייה, האם העברה כפי שהיא מנוסחת עומדת בתנאים של הנוהל.

<שגית אפיק: אני חושבת שהנוהל דרש פירוט יותר גבוה מרמת הפירוט שנמצאת בהעברה הזאת.

<שגית אפיק: דווקא זאת העברה שאפשר היה לפרט אותה יחסית בקלות כיוון שיש החלטת ממשלה - -

מנואל טרכטנברג: בדיוק.

מנואל טרכטנברג: היה צריך להביא את החלטת הממשלה.

<שגית אפיק: - - אפשר היה לפרט פה דברים נוספים ביחס לנוהל.

<שגית אפיק: יחד עם זאת, זאת כן העברה שונה מההעברה המקורית שהם הביאו; כן נעשה פה איזשהו מאמץ גם אם הוא לא מיטבי וגם אם הוא לא הטוב ביותר.

<שגית אפיק: לדעתי, זאת העברה ראשונה שמגיעה בשנה הזאת שאנחנו פועלים לפי הנוהל.

<שגית אפיק: צריך לשאוף ליתר פירוט.

<שגית אפיק: אגב, אגף תקציבים, אם היה כאן פירוט חלק מהשאלות היו נמנעות כיוון שחלק מהשאלות נבעו מסוגיות מהותיות שמפורטות בהחלטת הממשלה, ואפשר היה למנוע את זה בקלות, והדיון הזה היה נמנע.

מנואל טרכטנברג: היה צריך להביא את החלטת הממשלה לכאן.

משה גפני: הסיכום היה שמביאים.

זהבה גלאון: שגית, את עונה לעניין הפירוט, ואת לא עונה לעניין הכריכה.

<שגית אפיק: אני אענה גם לעניין הכריכה.

משה גפני: אבל אין ההחלטה.

זהבה גלאון: אבל העניין הוא לא רק הפירוט והנוהל אלא גם הכריכה.

משה גפני: היה צריך להביא את זה.

משה גפני: בסדר.

<שגית אפיק: מטרת הנוהל היא שחבר ועדה יידע לפני שהוא מגיע לדיון מה יש בהעברה.

<שגית אפיק: זה לא מספיק כאן.

<שגית אפיק: אבל זאת העברה ראשונה.

זהבה גלאון: הבעיה שלנו היא גם מהותית, לא רק פרוצדורלית.

<שגית אפיק: לגבי הבעיה המהותית את מוסיפה שאלה על שאלתו של חבר הכנסת מיקי רוזנטל.

<שגית אפיק: אני דווקא חשבתי שזה נכון לכרוך את שתי ההעברות האלה יחד כיוון שמדובר בנושא אחד שבסופו של דבר יגיע בחקיקה אחת.

<שגית אפיק: זאת המטרה של ההעברה הזאת.

מיקי לוי: עד כמה הקריטריונים יהיו שונים?

<שגית אפיק: הקריטריונים יהיו שונים, חבר הכנסת מיקי לוי.

<שגית אפיק: זה עלה כאן קודם.

<שגית אפיק: הקריטריונים של סטודנטים והקריטריונים לאברכים יהיו שונים.

מיקי רוזנטל: זאת לא התשובה.

מיקי רוזנטל: השאלה שלי הייתה מאוד קונקרטית.

<שגית אפיק: שאלתך האחרונה - -

מיקי לוי: גברתי היועצת המשפטית, אני רוצה שזה יירשם בפרוטוקול.

מיקי לוי: תגידי מה הקריטריונים, בבקשה.

<שגית אפיק: הקריטריונים שונים בין אברך לבין סטודנט.

משה גפני: אמרנו את זה קודם, לא היית פה.

<שגית אפיק: הקריטריונים של סטודנט ייקבעו- -

מיקי לוי: נכון, הייתי בחוקה.

מיקי לוי: לא יכול להתחלק לשניים.

<שגית אפיק: - - על-ידי הות"ת.

<שגית אפיק: אגב, הדברים יובאו בפניכם כיוון שזה יגיע בסופו של דבר מתישהו בהצעת חוק, והדברים ידונו כאן.

מיקי רוזנטל: ראוי מאוד שיגיע ומהר, אבל לא ככה.

<שגית אפיק: נכון.

משה גפני: לא ככה, אז לא יקבלו.

אורן אסף חזן: אז בינתיים לא יקבלו?

אורן אסף חזן: מה זה, לא ככה?

אורן אסף חזן: בינתיים בואו נסגור את הכול שלא יקבלו כי למיקי רוזנטל לא נוח.

מיקי רוזנטל: אני מבקש תשובה.

<שגית אפיק: לגבי שאלתך הראשונה – אחד הדברים שהיה צריך לפרט כאן בדברי ההסבר שלכל הפחות לעניין סטודנטים מדובר בתכנית חדשה; לגבי אברכים גם מדובר בתכנית חדשה.

<שגית אפיק: היה לך סעיף תקציבי כזה?

<נעה היימן: לגבי הסטודנטים בוודאי שהיה לי סעיף תקציבי.

<שגית אפיק: ולגבי אברכים היה לך סעיף תקציבי כזה?

<נעה היימן: - - - לגבי התמיכה באברכים היה סעיף כזה.

<נעה היימן: הוא פשוט היה לא פעיל ב-2015, אבל היה פעיל בין השנים 2015-2014.

משה גפני: אתם עובדים על התייעצות סיעתית.

מיקי רוזנטל: לדעתי, זה לא חוקי.

מיקי רוזנטל: החשב לא יכול לשלם את זה.

מיקי רוזנטל: אני אביא גם חוות דעת נגדית, ואני מבקש לא להצביע.

אראל מרגלית: התייעצות לחמש דקות.

מיקי לוי: - - -

מיקי רוזנטל: לא היה סעיף תקציבי.

משה גפני: מיקי, הבנו.

מיקי רוזנטל: אני בדקתי את זה.

מיקי רוזנטל: לא היה סעיף תקציבי כזה.

משה גפני: אנחנו יוצאים להפסקה בת חמש דקות.

משה גפני: אני מחדש את הישיבה.

משה גפני: מס' פנייה לוועדה 1 עד 2, 4.

אראל מרגלית: אנחנו רק רוצים להגיד למען הפרוטוקול.

אראל מרגלית: אנחנו בעד מתן תמיכה גם לאברכים חרדים ובעד תעסוקה וכל הדברים האלה.

אראל מרגלית: הכריכה הזאת, בעינינו, היא לשים מין שבאינו מינו.

אראל מרגלית: אנחנו היינו רוצים לראות תמיכה באברכים ותמיכה בסטודנטים.

אראל מרגלית: הכריכה הזאת לא פרופורציונלית, ואנחנו מרגישים שנעשה פה שימוש בסעיף תקציבי באופן לא תקין, כי סעיף קהלת לא היה.

משה גפני: אנחנו מצביעים.

משה גפני: מי בעד אישור הפניות?

משה גפני: מי נגד?

משה גפני: מי נמנע?

משה גפני: בעד הסעיף – רוב

משה גפני: נמנעים – אין

משה גפני: בעד- 9, נגד- 7.

מיקי לוי: חיבור שני הסעיפים זה תרגיל לא יפה.

משה גפני: איזה תרגיל?

מיקי רוזנטל: זה תרגיל, גפני.

מיקי לוי: זה תרגיל מסריח.

משה גפני: הפניות אושרו.

משה גפני: תודה רבה.